CELEX: 32022D0366
Language: lt
Date: 1646265600000
Title: Tarybos sprendimas (ES) 2022/366 2022 m. kovo 3 d. dėl Europos Sąjungos ir Vanuatu Respublikos susitarimo dėl bevizio režimo trumpalaikio buvimo atveju taikymo dalinio sustabdymo

2022 3 4   
               
               
                  LT
               
               
                  Europos Sąjungos oficialusis leidinys
               
               
                  L 69/105
               
            
         TARYBOS SPRENDIMAS (ES) 2022/366
         2022 m. kovo 3 d.
         dėl Europos Sąjungos ir Vanuatu Respublikos susitarimo dėl bevizio režimo trumpalaikio buvimo atveju taikymo dalinio sustabdymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Europos Sąjungos ir Vanuatu Respublikos susitarimas dėl bevizio režimo trumpalaikio buvimo atveju (1) (toliau – Susitarimas) buvo pasirašytas 2015 m. gegužės 28 d. ir buvo sudarytas 2016 m. vasario 12 d. Tarybos sprendimu (ES) 2016/272 (2). Susitarimas palengvina Vanuatu piliečių keliones į Sąjungą ir Sąjungos piliečių keliones į Vanuatu;
                  
               
                     (2)
                  
                  
                     Susitarimas grindžiamas bendru Susitariančiųjų Šalių noru skatinti žmonių tarpusavio ryšius, turizmą ir bendrą Sąjungos bei Vanuatu verslą;
                  
               
                     (3)
                  
                  
                     pagal Susitarimo 8 straipsnio 4 dalį kiekviena Susitariančioji Šalis gali visiškai arba iš dalies sustabdyti Susitarimo taikymą, visų pirma dėl priežasčių, susijusių su viešąja tvarka ir nacionaliniu saugumu. Apie sprendimą dėl sustabdymo kitai Susitariančiajai Šaliai turi būti pranešama ne vėliau kaip likus 2 mėnesiams iki tokio sprendimo numatomo įsigaliojimo. Jei sustabdymo priežasčių nebeliktų, Susitarimo taikymą sustabdžiusi susitariančioji šalis turi nedelsdama pranešti apie tai kitai Susitariančiajai Šaliai ir panaikinti sustabdymą;
                  
               
                     (4)
                  
                  
                     Vanuatu taiko investuotojų pilietybės schemas, pagal kurią ji yra suteikusi Vanuatu pilietybę kitų šalių piliečiams, kurie su Vanuatu iki tol nėra turėję jokių ryšių, ir priėmusi teigiamus sprendimus dėl didžiosios daugumos prašymų. Remiantis 2021 m. birželio 14 d. Vanuatu pasų tarnybos pateikta informacija, iki 2021 m. kovo mėn. Vanuatu pagal tokias schemas išdavė daugiau kaip 10 500 pasų, o atmetimo rodiklis yra itin mažas. Dėl to kyla abejonių dėl Vanuatu atliekamos saugumo patikros patikimumo ir reikiamo atidumo;
                  
               
                     (5)
                  
                  
                     2017 m. spalio mėn., 2019 m. lapkričio mėn., 2020 m. birželio mėn. ir 2021 m. kovo mėn. pasikeitusi raštais Komisija išreiškė didelį susirūpinimą ir įspėjo Vanuatu Vyriausybę, kad gali būti vėl taikomas vizos reikalavimas. Vanuatu pateikė paaiškinimus, tačiau jų nepakako toms abejonėms išsklaidyti;
                  
               
                     (6)
                  
                  
                     tai, kad pilietybė suteikiama Interpolo duomenų bazėse nurodytiems prašytojams, prieštarauja ankstesniems Vanuatu valdžios institucijų patikinimams dėl saugumo patikros ir kelia dar daugiau abejonių dėl schemų saugumo patikros procedūrų patikimumo;
                  
               
                     (7)
                  
                  
                     tarp prašytojų, kuriems suteikta Vanuatu pilietybė, yra piliečių iš keleto šalių, kurių piliečiai, kirsdami Sąjungos išorės sienas, privalo turėti vizas. Be to, Komisija išreiškė susirūpinimą dėl netaikomų fizinio buvimo ar gyvenamosios vietos reikalavimų, trumpų nagrinėjimo terminų taikant schemas ir tai, kad nevyksta sistemingas keitimasis informacija su prašytojų kilmės šalimis arba ankstesnės prašytojų pagrindinės gyvenamosios vietos šalimis. Komisija priėjo išvados, kad Vanuatu atliekama prašymų dėl pilietybės suteikimo investuotojams patikra neužtikrina aukšto lygio saugumo;
                  
               
                     (8)
                  
                  
                     Susitarimo taikymo sustabdymas turėtų būti taikomas tik paprastiems pasams, išduotiems nuo 2015 m. gegužės 25 d., kai ėmė itin didėti pagal Vanuatu investuotojų pilietybės schemas atrenkamų prašytojų skaičius;
                  
               
                     (9)
                  
                  
                     todėl, kiek tai susiję su Vanuatu piliečiais, turinčiais nuo 2015 m. gegužės 25 d. Vanuatu išduotą paprastą pasą, Susitarimo taikymas turėtų būti sustabdytas;
                  
               
                     (10)
                  
                  
                     šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (3); todėl Airija nedalyvauja priimant šį sprendimą ir jis nėra jai privalomas ar taikomas,
                  
               PRIĖMĖ ŠĮ SPRENDIMĄ:
         
            1 straipsnis
            Europos Sąjungos ir Vanuatu Respublikos susitarimo dėl bevizio režimo trumpalaikio buvimo atveju taikymas, kiek tai susiję su Vanuatu piliečiais, turinčiais nuo 2015 m. gegužės 25 d. Vanuatu išduotą paprastą pasą, yra sustabdomas nuo 2022 m. gegužės 4 d.
         
         
            2 straipsnis
            Tarybos pirmininkas Sąjungos vardu pateikia Susitarimo 8 straipsnio 4 dalyje numatytą pranešimą.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2022 m. kovo 3 d.
            
               
                  Tarybos vardu
               
               
                  Pirmininkas
               
               G. DARMANIN
            
         
         
            (1)  OL L 173, 2015 7 3, p. 48.
         
            (2)  2016 m. vasario 12 d. Tarybos sprendimas (ES) 2016/272 dėl Europos Sąjungos ir Vanuatu Respublikos susitarimo dėl bevizio režimo trumpalaikio buvimo atveju sudarymo Europos Sąjungos vardu (OL L 52, 2016 2 27, p. 11).
         
            (3)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).